title: Komisijos Įgyvendinimo Reglamentas (ES) 2019/2128 2019 m. lapkričio 12 d. kuriuo nustatomas į iš Sąjungos išplaukiančius laivus pristatomų prekių, skirtų laivams aprūpinti arba vartoti įgulai ir keleiviams, arba į NATO ar Jungtinių Valstijų karines bazes pristatomų prekių oficialaus sertifikato pavyzdys ir šių prekių oficialių sertifikatų išdavimo taisyklės (Tekstas svarbus EEE)

text:
12.12.2019

                  LT

                  Europos Sąjungos oficialusis leidinys

                  L 321/114

         KOMISIJOS ĮGYVENDINIMO REGLAMENTAS (ES) 2019/2128
         2019 m. lapkričio 12 d.
         kuriuo nustatomas į iš Sąjungos išplaukiančius laivus pristatomų prekių, skirtų laivams aprūpinti arba vartoti įgulai ir keleiviams, arba į NATO ar Jungtinių Valstijų karines bazes pristatomų prekių oficialaus sertifikato pavyzdys ir šių prekių oficialių sertifikatų išdavimo taisyklės
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2017 m. kovo 15 d. Europos Parlamento ir Tarybos reglamentą (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB (Oficialios kontrolės reglamentas) (1), ypač į jo 77 straipsnio 3 dalies a punktą ir 90 straipsnio a ir f punktus,
         kadangi:

                     (1)

                     Reglamentu (ES) 2017/625 nustatomos taisyklės, kurių valstybių narių kompetentingos institucijos turi laikytis vykdydamos į Sąjungą įvežamų gyvūnų ir prekių oficialią kontrolę, kad patikrintų, ar laikomasi Sąjungos žemės ūkio ir maisto grandinės teisės aktų;

                     (2)

                     Komisijos deleguotuoju reglamentu (ES) 2019/2124 (2) nustatomos gyvūninių produktų, genetinės medžiagos produktų, šalutinių gyvūninių produktų ir jų gaminių, šieno bei šiaudų ir sudėtinių produktų siuntų iš trečiųjų šalių, kurios laikomos sandėliuose Sąjungos teritorijoje ir turi būti pristatytos į NATO ar Jungtinių Valstijų karinę bazę Sąjungos teritorijoje ar trečiojoje šalyje arba pristatytos į iš Sąjungos išplaukiantį laivą ir skirtos laivams aprūpinti arba vartoti įgulai ir keleiviams, oficialios kontrolės taisyklės;

                     (3)

                     visų pirma Deleguotuoju reglamentu (ES) 2019/2124 nustatyta, kad prie tų gyvūninių produktų, genetinės medžiagos produktų, šalutinių gyvūninių produktų ir jų gaminių, šieno bei šiaudų ir sudėtinių produktų siuntų, išvežant jas iš sandėlio, turi būti pridedamas oficialus sertifikatas;

                     (4)

                     Deleguotuoju reglamentu (ES) 2019/2124 taip pat nustatyta, kad prie gyvūninių produktų, genetinės medžiagos produktų, šalutinių gyvūninių produktų ir jų gaminių, šieno bei šiaudų ir sudėtinių produktų siuntų iš trečiųjų šalių, skirtų pristatyti į iš Sąjungos išplaukiančius laivus, vežant jas iš pasienio kontrolės posto į laivą, turi būti pridedamas oficialus sertifikatas;

                     (5)

                     siekiant aiškumo ir nuoseklumo, tikslinga nustatyti vieną gyvūninių produktų, genetinės medžiagos produktų, šalutinių gyvūninių produktų ir jų gaminių, šieno bei šiaudų ir sudėtinių produktų siuntų iš trečiųjų šalių, kurios turi būti pristatytos į iš Sąjungos išplaukiančius laivus ir yra skirtos laivams aprūpinti arba vartoti įgulai ir keleiviams arba pristatytos į NATO ar Jungtinių Valstijų karines bazes Sąjungos teritorijoje ar trečiojoje šalyje, oficialaus sertifikato pavyzdį;

                     (6)

                     siuntos dažnai suformuojamos sandėliuose. Tokias siuntas gali sudaryti prekės iš kelių skirtingos kilmės ar skirtingų kategorijų produktų siuntų. siekiant sumažinti administracinę naštą, naujai suformuotų siuntų prekėms turėtų būti naudojamas vienas oficialus sertifikatas. Prekių atsekamumas turėtų būti užtikrintas oficialiame sertifikate nurodant bendrojo sveikatos įvežimo dokumento (BSĮD), pridedamo prie pirminių siuntų, iš kurių paimtos prekės, numerį;

                     (7)

                     kompetentingos institucijos oficialų sertifikatą gali išduoti popierine arba elektronine forma. Todėl tikslinga nustatyti oficialaus sertifikato išdavimo abiem formomis reikalavimus;

                     (8)

                     siekiant nuoseklumo, Komisijos įgyvendinimo reglamente (ES) 2019/1715 (3) nustatytos elektroninių sertifikatų išdavimo ir elektroninių parašų naudojimo oficialiuose sertifikatuose taisyklės taip pat turėtų būti taikomos šiuo reglamentu nustatytam oficialaus sertifikato pavyzdžiui;

                     (9)

                     siekiant palengvinti ir paspartinti administracines procedūras Sąjungos pasienyje bei muitinių sandėliuose ir sudaryti sąlygas susijusioms šalims bendrauti elektroniniu būdu, sertifikatų pavyzdžiai yra įtraukti į Komisijos sprendimu 2003/623/EB (4) ir Komisijos sprendimu 2004/292/EB (5) nustatytą TRACES elektroninę sistemą. Todėl šiame reglamente pateiktas oficialaus sertifikato pavyzdžių formatas ir jo pildymo paaiškinimai turėtų būti pritaikyti prie TRACES sistemos;

                     (10)

                     pagal Reglamento (ES) 2017/625 133 straipsnio 4 dalį TRACES sistema turi būti integruota į oficialios kontrolės informacijos valdymo sistemą (toliau – IMSOC). Todėl šiame reglamente nustatytas oficialaus sertifikato pavyzdys turėtų būti pritaikytas prie IMSOC;

                     (11)

                     Reglamentas (ES) 2017/625 taikomas nuo 2019 m. gruodžio 14 d. Todėl šiame reglamente nustatytos taisyklės taip pat turėtų būti taikomos nuo tos dienos;

                     (12)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Terminų apibrėžtys
            Šiame reglamente vartojama Komisijos deleguotojo reglamento (ES) 2019/2124 2 straipsnio 3 dalyje nustatyta termino „sandėlis“ apibrėžtis.

            2 straipsnis
            Oficialaus sertifikato pavyzdys

               1.   Taikant Komisijos deleguotojo reglamento (ES) 2019/2124 21 straipsnio 1 dalį ir 29 straipsnio c punktą šio reglamento priedo I dalyje nustatytas oficialaus sertifikato pavyzdys naudojamas oficialiai sertifikuojant gyvūninių produktų, genetinės medžiagos produktų, šalutinių gyvūninių produktų ir jų gaminių, šieno bei šiaudų ir sudėtinių produktų siuntas, kurios pristatomos:

                           a)

                           į iš Sąjungos teritorijos išplaukiančius laivus ir yra skirtos laivams aprūpinti arba vartoti įgulai ir keleiviams arba

                           b)

                           iš sandėlio Sąjungos teritorijoje į NATO ar Jungtinių Valstijų karinę bazę Sąjungos teritorijoje ar trečiojoje šalyje.

                     Oficialus sertifikatas gali būti išduotas popierine forma arba elektroniniu būdu per IMSOC.

               2.   Jeigu siuntos suformuojamos sandėlyje ir sudaromos iš skirtingos kilmės ar skirtingų kategorijų produktų, tokiai siuntai vežti gali būti išduotas vienas bendras oficialus sertifikatas.

            3 straipsnis
            Oficialiems sertifikatams, kurie nėra pateikiami per IMSOC, keliami reikalavimai
            Oficialūs sertifikatai, kurie nėra pateikiami per IMSOC, turi atitikti toliau išvardytus reikalavimus:

                        1.

                        oficialus sertifikatas turi būti pasirašytas sertifikuojančiojo pareigūno ir jame turi būti oficialus antspaudas. Parašo ir antspaudo spalva turi skirtis nuo teksto;

                        2.

                        jei oficialiame sertifikate yra teiginių, netinkantys teiginiai turi būti perbraukti, paženklinti sertifikuojančiojo pareigūno inicialais ir antspaudu, arba gali būti visiškai pašalinti iš sertifikato;

                        3.

                        oficialų sertifikatą sudaro:

                                    a)

                                    vienas popieriaus lapas arba

                                    b)

                                    keli popieriaus lapai, kurie yra nedalomi ir sudaro nedalomą visumą, arba

                                    c)

                                    tokia iš eilės sunumeruotų puslapių seka, kad būtų matyti, jog tai yra konkretus puslapis iš baigtinės puslapių sekos;

                        4.

                        Jeigu oficialų sertifikatą sudaro puslapių seka, kiekviename puslapyje turi būti unikalus kodas, kaip nurodyta Reglamento (ES) 2017/625 89 straipsnio 1 dalies a punkte, be to, jis turi būti pasirašytas sertifikuojančiojo pareigūno ir jame turi būti oficialus antspaudas;

                        5.

                        Oficialus sertifikatas turi būti išduotas prieš išvežant siuntas, su kuriomis jis susijęs, iš kompetentingų institucijų kontroliuojamos pasienio kontrolės posto ar sandėlio zonos.

            4 straipsnis
            Oficialiems sertifikatams, kurie pateikiami per IMSOC, keliami reikalavimai ir elektroninio parašo naudojimo reikalavimai

               1.   Oficialūs sertifikatai, kurie pateikiami per IMSOC, turi būti parengti pagal šio reglamento priedo 1 dalyje pateiktą oficialaus sertifikato pavyzdį.

               2.   Oficialus sertifikatas turi būti pateiktas per IMSOC prieš išvežant siuntas, su kuriomis jis susijęs, iš kompetentingų institucijų kontroliuojamos pasienio kontrolės posto ar sandėlio zonos.

               3.   Oficialūs sertifikatai, kurie pateikiami per IMSOC, turi atitikti Įgyvendinimo reglamento (ES) 2019/1715 39 straipsnyje nustatytus elektroninio oficialaus sertifikato išdavimo ir elektroninio parašo naudojimo reikalavimus.

            5 straipsnis
            Oficialaus sertifikato pildymo paaiškinimai
            Oficialus sertifikatas pildomas remiantis šio reglamento priedo 2 dalyje pateiktais paaiškinimais.

            6 straipsnis
            Įsigaliojimas ir taikymo data
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2019 m. gruodžio 14 d.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. lapkričio 12 d.

                  Komisijos vardu

                  Pirmininkas

               Jean-Claude JUNCKER

            (1)  OL L 95, 2017 4 7, p. 1.

            (2)  2019 m. spalio 10 d. Komisijos deleguotasis reglamentas (ES) 2019/2124, kuriuo dėl tranzitu vežamų, perkraunamų ir toliau vežamų gyvūnų ir prekių siuntų oficialios kontrolės taisyklių papildomas Europos Parlamento ir Tarybos reglamentas (ES) 2017/625, iš dalies keičiami Komisijos reglamentai (EB) Nr. 798/2008, (EB) Nr. 1251/2008, (EB) Nr. 119/2009, (ES) Nr. 206/2010, (ES) Nr. 605/2010, (ES) Nr. 142/2011, (ES) Nr. 28/2012, Komisijos įgyvendinimo reglamentas (ES) 2016/759 ir Komisijos sprendimas 2007/777/EB (žr. šio Oficialiojo leidinio p. 73).

            (3)  2019 m. rugsėjo 30 d. Komisijos įgyvendinimo reglamentas (ES) 2019/1715, kuriuo nustatomos oficialios kontrolės informacijos valdymo sistemos ir jos dalių veikimo taisyklės (IMSOC reglamentas) (OL L 261, 2019 10 14, p. 37).

            (4)  2003 m. rugpjūčio 19 d. Komisijos sprendimas 2003/623/EB dėl integruotosios kompiuterinės veterinarijos sistemos, vadinamos TRACES, sukūrimo (OL L 216, 2003 8 28, p. 58).

            (5)  2004 m. kovo 30 d. Komisijos sprendimas 2004/292/EB dėl TRACES sistemos įdiegimo ir iš dalies keičiantis Sprendimą 92/486/EEB (OL L 94, 2004 3 31, p. 63).

            PRIEDAS
            1 DALIS

               Oficialaus sertifikato, pridedamo prie gyvūninių produktų, genetinės medžiagos produktų, šalutinių gyvūninių produktų ir jų gaminių, šieno bei šiaudų ir sudėtinių produktų siuntų iš trečiųjų šalių, pristatomų į laivus, išplaukiančius iš Sąjungos, arba į NATO ar Jungtinių Valstijų karines bazes, pavyzdys

            2 DALIS

               Oficialaus sertifikato pavyzdžio pildymo paaiškinimai

               Bendrosios pastabos

            Tinkamą variantą pasirinkite pažymėdami atitinkamą langelį kryželiu (X).
            ISO kodas – tai tarptautinis standartinis dviraidis šaliai žymėti naudojamas kodas pagal tarptautinį standartą ISO 3166 alfa-2 (1).
            Jeigu langelyje leidžiama pasirinkti vieną ar daugiau variantų, elektroninėje oficialaus sertifikato versijoje bus rodomi tik pasirinkti variantai.

               I dalis. Informacija apie išsiųstą siuntą

                        I.1 langelis.

                        Pasienio kontrolės postas/kompetentinga institucija: nurodykite oficialų sertifikatą išduodančio pasienio kontrolės posto (PKP) arba kompetentingos institucijos pavadinimą, kaip tinkama, ir TRACES numerį.

                        I.2 langelis.

                        Sertifikato numeris – unikalus privalomas kodas, kurį priskiria oficialų sertifikatą išduodanti kompetentinga institucija pagal savo klasifikaciją. Šis langelis privalomas visiems sertifikatams, kurie nėra pateikiami per IMSOC.

                        I.2.a langelis.

                        IMSOC numeris – unikalus kodas, kurį automatiškai priskiria IMSOC, jei sertifikatas registruojamas IMSOC. Nepildykite šio langelio, jei sertifikatas nepateiktas IMSOC.

                        I.3 langelis.

                        Siuntėjas: jei siunta išsiunčiama iš sandėlio, nurodykite sandėlio, iš kurio ji išsiunčiama, pavadinimą ir adresą (gatvę, miestą ir regioną, provinciją ar valstiją, registracijos ir (arba) patvirtinimo numerį, kaip tinkama). Nepildykite šio langelio, jei siunta išsiunčiama tiesiai iš pasienio kontrolės posto.

                        I.4 langelis.

                        Už siuntą atsakingas veiklos vykdytojas – Sąjungoje už siuntos pristatymą į paskirties vietą atsakingo fizinio arba juridinio asmens vardas, pavardė (pavadinimas) ir adresas (gatvė, miestas ir regionas, provincija ar valstija, registracijos ir (arba) patvirtinimo numerį, kaip tinkama).

                        I.5 langelis.

                        Paskirties vieta (laivas): nurodykite laivo, kuriam skirta siunta, pavadinimą, jo Tarptautinės jūrų organizacijos (IMO) numerį, uosto pavadinimą, prekių paskirties valstybės narės pavadinimą ir ISO kodą. Nepildykite šio langelio, jei oficialus sertifikatas išduodamas siuntai pristatyti į NATO ar Jungtinių Valstijų karinę bazę Sąjungos teritorijoje arba trečiojoje šalyje.

                        I.6 langelis.

                        Paskirties vieta (NATO ar Jungtinių Valstijų karinė bazė): nurodyti NATO ar Jungtinių Valstijų paskirties karinės bazės Sąjungos teritorijoje pavadinimą ir valstybės narės, kurioje yra įsikūrusi NATO ar Jungtinių Valstijų paskirties karinė bazė, pavadinimą ir ISO kodą.
                        Jei paskirties vieta yra NATO ar Jungtinių Valstijų karinė bazė trečiojoje šalyje, šiame langelyje reikia nurodyti tik išvežimo iš Sąjungos pasienio kontrolės postą.
                        Nepildykite šio langelio, jei oficialus sertifikatas išduodamas siuntai pristatyti į laivą, išplaukiantį iš Sąjungos.

                        I.7 langelis.

                        Transporto priemonė
                        Identifikacinis (-iai) numeris (-iai): lėktuvų atveju – nurodyti skrydžio numerį; laivų atveju – laivo (-ų) pavadinimą (-us); geležinkelių atveju – traukinio identifikacinį ir vagono numerį; kelių transporto atveju – registracijos numerį ir, jei yra, priekabos registracijos numerį. Gabenant siuntas konteineriuose, priekabos registracijos numerio nurodyti nebūtina, jei nurodytas konteinerio numeris.
                        Jei gabenama keltu, nurodyti kelių transporto priemonės identifikacinius duomenis, registracijos numerį, jei yra, priekabos registracijos numerį, ir numatyto kelto pavadinimą.

                        Konteinerio Nr.:

                        jei taikoma, nurodomi atitinkami numeriai. Jei prekės vežamos uždaruose konteineriuose, reikia nurodyti konteinerio numerį.

                        Plombos Nr.:

                        nurodomas tik oficialus plombos numeris. Oficiali plomba – plomba, tvirtinama prie konteinerio, sunkvežimio ar geležinkelio vagono prižiūrint sertifikatą išduodančiai kompetentingai institucijai.

                        I.8 langelis.

                        Prekių aprašymas:
                        Prekių aprašymas ir produkto tipas: nurodyti atitinkamą Kombinuotosios nomenklatūros (KN) kodą ir pavadinimą, kaip nurodyta 1987 m. liepos 23 d. Tarybos reglamente (EEB) Nr. 2658/87 dėl tarifų ir statistinės prekių nomenklatūros bei dėl Bendrojo muitų tarifo (2).
                        Kilmės šalis: nurodyti prekių kilmės šalį.
                        Kilmės BSĮD numeris: nurodyti siuntos, iš kurios paimtas atitinkamas produkto dėžių skaičius, BSĮD numerį.
                        Po šiuo langeliu pateikta informacija taip pat gali būti pateikta patvirtinamajame dokumente, kurį reikia pridėti prie oficialaus sertifikato. Tokiu atveju reikia užpildyti langelį „Patvirtinamasis dokumentas“, taip pat nurodant patvirtinamojo (-ųjų) dokumento (-ų) numerį.

                        I.9 langelis.

                        Bendras pakuočių skaičius: nurodyti prekių dėžių ar pakuočių skaičių. Jei vežamos nesupakuotos siuntos, šio langelio pildyti neprivaloma.

                        I.10 langelis.

                        Bendras grynasis svoris kilogramais: jis apskaičiuojamas kaip pačių prekių masė, neįskaitant pirminės ar kitos pakuotės.

                        I.11 langelis.

                        Išvežimo data ir laikas: nurodyti numatomo transporto priemonės išvykimo iš pasienio kontrolės posto ar sandėlio datą ir laiką.

               II dalis. Deklaracija

            Šią dalį turi užpildyti pasienio kontrolės posto arba sandėlio kompetentingos institucijos valstybinis veterinarijos gydytojas arba valstybinis inspektorius.

               III dalis. Siuntos atvežimo patvirtinimas

            Šią dalį turi užpildyti:

                        —

                        jei paskirties vieta yra iš Sąjungos išplaukiantis laivas – paskirties uosto kompetentinga institucija arba oficialus laivo kapitono atstovas,

                        —

                        jei paskirties vieta yra NATO ar Jungtinių Valstijų karinė bazė Sąjungos teritorijoje – už kontrolę NATO ar Jungtinių Valstijų karinėje bazėje atsakinga kompetentinga institucija,

                        —

                        jei paskirties vieta yra NATO ar Jungtinių Valstijų karinė bazė trečiojoje šalyje – išvežimo pasienio kontrolės posto kompetentinga institucija.

               (1)  Šalių pavadinimų ir kodų elementų sąrašas skelbiamas svetainėje http://www.iso.org/iso/country_codes/iso-3166-1_decoding_table.htm

               (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).


title: Komisijos Įgyvendinimo Reglamentas (ES) 2019/2129 2019 m. lapkričio 25 d. kuriuo nustatomos taisyklės dėl į Sąjungą įvežamų gyvūnų ir prekių tam tikrų siuntų tapatumo patikrinimų ir fizinių patikrinimų vienodo dažnumo (Tekstas svarbus EEE)

text:
12.12.2019

                  LT

                  Europos Sąjungos oficialusis leidinys

                  L 321/122

         KOMISIJOS ĮGYVENDINIMO REGLAMENTAS (ES) 2019/2129
         2019 m. lapkričio 25 d.
         kuriuo nustatomos taisyklės dėl į Sąjungą įvežamų gyvūnų ir prekių tam tikrų siuntų tapatumo patikrinimų ir fizinių patikrinimų vienodo dažnumo
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         2017 m. kovo 15 d. Europos Parlamento ir Tarybos reglamentą (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB (Oficialios kontrolės reglamentas) (1), ypač į jo 54 straipsnio 3 dalies pirmos pastraipos a ir c punktus,
         kadangi:

                     (1)

                     Reglamentu (ES) 2017/625 nustatytos taisyklės dėl valstybių narių kompetentingų institucijų vykdomos į Sąjungą įvežamų gyvūnų ir prekių oficialios kontrolės, siekiant patikrinti atitiktį Sąjungos žemės ūkio maisto produktų grandinės teisės aktams;

                     (2)

                     Reglamento (ES) 2017/625 54 straipsnio 3 dalimi Komisijai suteikiami įgaliojimai nustatyti taisykles dėl to reglamento 47 straipsnio 1 dalies a ir b punktuose nurodytų kategorijų gyvūnų ir prekių siuntų tapatumo patikrinimų ir fizinių patikrinimų tinkamo vienodo dažnumo. Todėl tapatumo patikrinimų ir fizinių patikrinimų dažnumas turi būti nustatytas atsižvelgiant į kiekvieno gyvūno, prekės ar gyvūnų ar prekių kategorijos keliamą riziką žmonių, gyvūnų ar augalų sveikatai, gyvūnų gerovei arba, genetiškai modifikuotų organizmų atveju, ir aplinkai;

                     (3)

                     siekiant užtikrinti, kad pagal šį reglamentą reikalaujami fiziniai patikrinimai būtų atliekami vienodu dažnumu, šiame reglamente turėtų būti numatyta galimybė naudoti Reglamento (ES) 2017/625 131 straipsnyje nurodytą oficialios kontrolės informacijos valdymo sistemą (IMSOC) siekiant atrinkti siuntas fiziniams patikrinimams;

                     (4)

                     šiuo reglamentu nustatytas dažnumas turėtų galioti Reglamento (ES) 2017/625 47 straipsnio 1 dalies a ir b punktuose nurodytiems gyvūnams ir prekėms, kurie skirti pateikti rinkai. Tačiau fizinių patikrinimų, atliekamų pasienio kontrolės postuose siekiant patvirtinti atitiktį Europos Parlamento ir Tarybos reglamentui (ES) 2018/848 (2), dažnumas turėtų būti nustatytas pagal to reglamento 45 straipsnio 5 dalį;

                     (5)

                     Tarybos direktyvoje 91/496/EEB (3) nustatytos taisyklės, reglamentuojančios iš trečiųjų šalių į Sąjungą įvežamų gyvūnų veterinarinių patikrinimų organizavimą. Tos direktyvos 4 straipsnyje nustatyta, kad turėtų būti atliekami kiekvienos gyvūnų siuntos tapatumo patikrinimai ir fiziniai patikrinimai;

                     (6)

                     Direktyva 91/496/EEB panaikinama Reglamentu (ES) 2017/625 nuo 2019 m. gruodžio 14 d. Atsižvelgiant į riziką, kurią žmonių ar gyvūnų sveikatai ir gyvūnų gerovei kelia tam tikrų kategorijų gyvūnai, į Sąjungą iš trečiųjų šalių įvežamiems gyvūnams turėtų toliau galioti toks pats tapatumo patikrinimų ir fizinių patikrinimų dažnumas, koks yra nustatytas Direktyvoje 91/496/EEB arba pagal šią direktyvą;

                     (7)

                     siekiant užtikrinti oficialios kontrolės veiksmingumą, tapatumo patikrinimai ir fiziniai patikrinimai turėtų būti atliekami taip, kad už siuntą atsakingas veiklos vykdytojas negalėtų numatyti, ar bus atliekami kurios nors konkrečios siuntos fiziniai patikrinimai;

                     (8)

                     Komisijos įgyvendinimo reglamento (ES) 2019/2130 (4) 3 straipsnyje nustatytos išsamios Reglamento (ES) 2017/625 47 straipsnio 1 dalies b punkte nurodytų prekių tapatumo patikrinimų taisyklės atsižvelgiant į tai, ar atliekami siuntos fiziniai patikrinimai;

                     (9)

                     gyvūninių produktų, genetinės medžiagos produktų, šalutinių gyvūninių produktų ir jų gaminių, šieno, šiaudų ir sudėtinių produktų fizinių patikrinimų bazinio dažnumo nustatymo pagrindiniai kriterijai turėtų būti nustatyti atsižvelgiant į informaciją apie riziką, susijusią su gyvūnų arba prekių kategorijomis ir turimais moksliniais vertinimais;

                     (10)

                     remiantis Komisijos pagal Reglamento (ES) 2017/625 125 straipsnio 1 dalį surinkta informacija apie kontrolės, kurią pagal to reglamento 120 straipsnio 1 dalį atliko Komisijos ekspertai trečiosiose šalyse, rezultatus ir remiantis per IMSOC surinkta informacija, turėtų būti įmanoma pakeisti pagal pagrindinius kriterijus nustatytą fizinių patikrinimų dažnumą;

                     (11)

                     siekiant užtikrinti oficialios kontrolės veiksmingumą, pagal šį reglamentą nustatytas dažnumas turėtų būti įtrauktas į IMSOC;

                     (12)

                     tam tikrų trečiųjų šalių, su kuriomis Sąjunga yra sudariusi veterinarijos susitarimus dėl lygiavertiškumo, atžvilgiu yra tikslinga sumažinti tam tikrų produktų fizinių patikrinimų dažnumą, atsižvelgiant, inter alia, į skirstymo į regionus principo taikymą gyvūnų ligų atveju ir į kitus veterinarijos principus. Todėl taikant šį reglamentą turėtų būti laikomasi šiuose veterinarijos susitarimuose nurodyto fizinių patikrinimų dažnumo;

                     (13)

                     Komisijos sprendime 94/360/EB (5) nustatytas mažesnis tam tikrų kategorijų prekių, kurioms taikomi veterinariniai patikrinimai, fizinių patikrinimų dažnumas. Kadangi šiuo reglamentu nustatomos tų sričių, kurioms taikomas Sprendimas 94/360/EB, nuostatos, šis sprendimas turėtų būti panaikintas nuo šiame reglamente nustatytos datos;

                     (14)

                     Reglamentas (ES) 2017/625 taikomas nuo 2019 m. gruodžio 14 d. Todėl šiame reglamente nustatytos taisyklės taip pat turėtų būti taikomos nuo tos dienos;

                     (15)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Dalykas ir taikymo sritis
            Šiuo reglamentu nustatomos taisyklės dėl Reglamento (ES) 2017/625 47 straipsnio 1 dalies a ir b punktuose nurodytų gyvūnų ir prekių siuntų, skirtų pateikti rinkai, tapatumo patikrinimų ir fizinių patikrinimų tinkamo vienodo dažnumo.

            2 straipsnis
            Terminų apibrėžtys
            Šiame reglamente:

                        1.

                           dažnumas – pagal šį reglamentą nustatyta 1 straipsnyje nurodytų gyvūnų ir prekių siuntų minimali procentinė dalis nuo siuntų, kurios atvežtos į pasienio kontrolės postą per nustatytą laikotarpį ir kurių tapatumo patikrinimus ir fizinius patikrinimus turi atlikti kompetentingos institucijos, skaičiaus;

                        2.

                        IMSOC – oficialios kontrolės informacijos valdymo sistema, nurodyta Reglamento (ES) 2017/625 131 straipsnyje.

            3 straipsnis
            Siuntų atrinkimas fiziniams patikrinimams

               1.   Kompetentingos institucijos siuntas atrenka fiziniams patikrinimams pagal šią procedūrą:

                           a)

                           IMSOC automatiškai atsitiktine tvarka atrenka siuntą;

                           b)

                           kompetentingos institucijos gali nuspręsti atrinkti siuntą pagal a punktą arba atrinkti kitą siuntą iš tos pačios kategorijos ir tos pačios kilmės prekių.

               2.   Kompetentingos institucijos atlieka kiekvienos pagal 1 straipsnį fiziniams patikrinimams atrinktos siuntos tapatumo patikrinimus, nurodytus Įgyvendinimo reglamento (ES) 2019/2130 3 straipsnio 1 dalyje.

            4 straipsnis
            Tapatumo patikrinimų ir fizinių patikrinimų dažnumas

               1.   Kompetentingos institucijos atlieka gyvūnų, gyvūninių produktų, genetinės medžiagos produktų, šalutinių gyvūninių produktų ir jų gaminių, šieno, šiaudų ir sudėtinių produktų siuntų tapatumo patikrinimus ir fizinius patikrinimus 5 straipsnyje nustatytu dažnumu.

               2.   II priede išvardytų trečiųjų šalių, su kuriomis Sąjunga yra sudariusi susitarimus dėl lygiavertiškumo, atveju fiziniai patikrinimai atliekami pagal šiuos susitarimus nustatytu dažnumu.

            5 straipsnis
            Gyvūnų, gyvūninių produktų, genetinės medžiagos produktų, šalutinių gyvūninių produktų ir jų gaminių, šieno, šiaudų ir sudėtinių produktų tapatumo patikrinimų ir fizinių patikrinimų dažnumo nustatymas ir keitimas

               1.   Remiantis Reglamento (ES) 2017/625 54 straipsnio 3 dalies pirmos pastraipos a punkto v ir vi papunkčiuose nurodytais moksliniais vertinimais ir informacija, šio reglamento I priede nustatomas 1 straipsnyje nurodytų gyvūnų ir prekių siuntų tapatumo patikrinimų ir fizinių patikrinimų bazinis dažnumas.

               2.   Konkrečių prekių iš konkrečios trečiosios šalies fizinių patikrinimų dažnumą galima padidinti, jei nustatomi dideli trūkumai, remiantis:

                           a)

                           informacija, kurią Komisija surinko pagal Reglamento (ES) 2017/625 125 straipsnio 1 dalį, arba

                           b)

                           pagal Reglamento (ES) 2017/625 120 straipsnio 1 dalį Komisijos ekspertų atliktos kontrolės rezultatais.
                           Šiuo atveju pagal 1 dalį nustatytas bazinis dažnumas padidinamas iki I priede nustatyto kito didesnio bazinio dažnumo arba iki 50 % dažnumo, jeigu konkrečiai prekių kategorijai yra taikomas 30 % dažnumas.

               3.   Kai per IMSOC surikti duomenys ir informacija rodo, kad pastarųjų 12 mėnesių fizinių patikrinimų atveju tos pačios kategorijos konkrečių prekių iš konkrečios trečiosios šalies neatitikties reikalavimams lygis 30 % viršija vidutinį tos pačios kategorijos prekių iš visų trečiųjų šalių neatitikties reikalavimams lygį, fizinių patikrinimų dažnumas padidinamas nuo pagal 1 dalį nustatyto bazinio dažnumo iki I priede nustatyto kito didesnio bazinio dažnumo arba iki 50 % dažnumo, jeigu konkrečiai prekių kategorijai yra taikomas 30 % dažnumas.

               4.   Jei 2 dalyje arba 3 dalyje nurodyti kriterijai nebetenkinami, dažnumas sumažinamas iki I priede nustatyto atitinkamo bazinio dažnumo.

               5.   Komisija per IMSOC informuoja kompetentingas institucijas ir veiklos vykdytojus apie pagal šį straipsnį nustatytą dažnumą.

            6 straipsnis
            Panaikinimas
            Sprendimas 94/360/EB panaikinamas nuo 2019 m. gruodžio 14 d.

            7 straipsnis
            Įsigaliojimas ir taikymo data
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2019 m. gruodžio 14 d.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. lapkričio 25 d.

                  Komisijos vardu

                  Pirmininkas

               Jean-Claude JUNCKER

            (1)  OL L 95, 2017 4 7, p. 1.

            (2)  2018 m. gegužės 30 d. Europos Parlamento ir Tarybos reglamentas (ES) 2018/848 dėl ekologinės gamybos ir ekologiškų produktų ženklinimo, kuriuo panaikinamas Tarybos reglamentas (EB) Nr. 834/2007 (OL L 150, 2018 6 14, p. 1).

            (3)  1991 m. liepos 15 d. Tarybos direktyva 91/496/EEB, nustatanti gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies pakeičianti Direktyvas 89/662/EEB, 90/425/EEB ir 90/675/EEB (OL L 268, 1991 9 24, p. 56).

            (4)  2019 m. lapkričio 25 d. Komisijos įgyvendinimo reglamentas (ES) 2019/2130, kuriuo nustatomos gyvūnų ir prekių, kuriems taikoma oficiali kontrolė pasienio kontrolės postuose, dokumentų patikrinimų, tapatumo patikrinimų ir fizinių patikrinimų metu ir po jų atliktinų veiksmų išsamios taisyklės (žr. šio Oficialiojo leidinio p. 128).

            (5)  1994 m. gegužės 20 d. Komisijos sprendimas 94/360/EB dėl tam tikrų produktų siuntų iš trečiųjų šalių fizinių patikrinimų periodiškumo sumažinimo pagal Tarybos direktyvą 90/675/EEB (OL L 158, 1994 6 25, p. 41).

            I PRIEDAS

               Gyvūnų, gyvūninių produktų, genetinės medžiagos produktų, šalutinių gyvūninių produktų ir jų gaminių, šieno, šiaudų ir sudėtinių produktų siuntų tapatumo patikrinimų ir fizinių patikrinimų bazinio dažnumo nustatymo pagrindiniai kriterijai

                           Tapatumo patikrinimų ir fizinių patikrinimų bazinio dažnumo nustatymo pagrindiniai kriterijai

                           Bazinis dažnumas, taikomas

                           Rizikos kategorija

                           Gyvūnų arba prekių kategorija
                            (*1)

                           tapatumo patikrinimams

                           fiziniams patikrinimams

                           I

                        Gyvūnai

                           100 %

                           100 %

                           II

                                    —

                                    Smulkinta mėsa, mechaniškai atskirta mėsa ir mėsos pusgaminiai, skirti žmonėms vartoti

                                    —

                                    Paukštiena, skirta žmonėms vartoti

                                    —

                                    Triušiena, medžiojamųjų gyvūnų mėsa ir jų mėsos gaminiai, skirti žmonėms vartoti

                                    —

                                    Kiaušiniai, skirti žmonėms vartoti

                                    —

                                    Kiaušinių gaminiai, skirti žmonėms vartoti, kurie laikomi šaldymo arba vėsinimo temperatūroje

                                    —

                                    Pienas, skirtas žmonėms vartoti

                                    —

                                    Pieno gaminiai ir krekenų produktai, skirti žmonėms vartoti, kurie laikomi šaldymo arba vėsinimo temperatūroje

                                    —

                                    Žuvininkystės akvakultūros produktai ir dvigeldžiai moliuskai, skirti žmonėms vartoti, kurie nėra sandarioje taroje, kurioje jie tinkami laikyti kambario temperatūroje

                                    —

                                    - Šalutiniai gyvūniniai produktai ir jų gaminiai, skirti ūkiniams gyvūnams šerti

                           100 %

                           30 %

                           III

                                    —

                                    Mėsa, išskyrus mėsą, nurodytą II kategorijoje, ir iš tokios mėsos pagaminti mėsos gaminiai, skirti žmonėms vartoti

                                    —

                                    Lydyti gyvūniniai riebalai ir spirgai, skirti žmonėms vartoti

                                    —

                                    Paukštienos gaminiai, skirti žmonėms vartoti

                                    —

                                    Kiaušinių gaminiai, skirti žmonėms vartoti, išskyrus nurodytuosius II kategorijoje

                                    —

                                    Pieno gaminiai ir krekenų produktai, skirti žmonėms vartoti, išskyrus nurodytuosius II kategorijoje

                                    —

                                    Žuvininkystės produktai, išskyrus nurodytuosius II kategorijoje

                                    —

                                    Medus ir kiti bitininkystės produktai, skirti žmonėms vartoti

                                    —

                                    Sudėtiniai produktai

                                    —

                                    Periniai kiaušiniai

                                    —

                                    Organinės trąšos ir dirvožemio gerinimo medžiagos, gautos iš šalutinių gyvūninių produktų

                                    —

                                    Varlių kojelės ir sraigės, skirtos žmonėms vartoti

                                    —

                                    Vabzdžiai, skirti žmonėms vartoti

                           100 %

                           15 %

                           IV

                                    —

                                    Želatina ir kolagenas, skirti žmonėms vartoti

                                    —

                                    Žarnos (apvalkalai)

                                    —

                                    Sperma ir embrionai

                                    —

                                    Šalutiniai gyvūniniai produktai ir jų gaminiai, išskyrus nurodytuosius II kategorijoje ir III kategorijoje

                           100 %

                           5 %

                           V

                                    —

                                    Labai rafinuoti gaminiai, skirti žmonėms vartoti

                                    —

                                    Šienas ir šiaudai

                                    —

                                    Kitos prekės, išskyrus išvardytąsias II kategorijoje, III kategorijoje ir IV kategorijoje

                           100 %

                           1 %

               (*1)  Prekių pavyzdžių siuntų fizinių patikrinimų dažnumas nustatomas pagal šiame priede pateiktą prekių kategorijų aprašymą.

            II PRIEDAS

               4 straipsnio 2 dalyje nurodytų tam tikrų trečiųjų šalių sąrašas ir fizinių patikrinimų dažnumas

            1.   Naujoji Zelandija

            Naujosios Zelandijos atveju laikomasi patikrinimų dažnumo, nustatyto Tarybos sprendimu 97/132/EB (1) patvirtintame susitarime pasikeičiant laiškais dėl Europos bendrijos ir Naujosios Zelandijos susitarimo dėl sanitarinių priemonių, taikomų prekybai gyvais gyvūnais ir gyvūniniais produktais, laikino taikymo.
            2.   Kanada

            Kanados atveju laikomasi dažnumo, nustatyto Susitarimo, kuris buvo patvirtintas Tarybos sprendimu 1999/201/EB (2), VIII priede.
            3.   Čilė

            Čilės atveju laikomasi dažnumo, nustatyto Susitarime dėl sanitarijos ir fitosanitarijos priemonių, taikomų prekybai gyvūnais ir gyvūniniais produktais, augalais, augalų produktais ir kitomis prekėmis ir gyvūnų gerovei, pateiktame Asociacijos susitarimo, kuris buvo patvirtintas Tarybos sprendimu 2002/979/EB (3), IV priede.

               (1)  1996 m. gruodžio 17 d. Tarybos sprendimas 97/132/EB dėl Europos bendrijos ir Naujosios Zelandijos susitarimo dėl sanitarinių priemonių, taikomų prekybai gyvais gyvūnais ir gyvūninės kilmės produktais, sudarymo (OL L 57, 1997 2 26, p. 4).

               (2)  1998 m. gruodžio 14 d. Tarybos sprendimas 1999/201/EB dėl Europos bendrijos ir Kanados Vyriausybės susitarimo dėl sanitarinių priemonių visuomenės ir gyvūnų sveikatai apsaugoti prekiaujant gyvais gyvūnais ir gyvūninės kilmės produktais sudarymo (OL L 71, 1999 3 18, p. 1).

               (3)  2002 m. lapkričio 18 d. Tarybos sprendimas 2002/979/EB dėl Europos bendrijos ir jos valstybių narių ir Čilės Respublikos susitarimo, įsteigiančio asociaciją, pasirašymo ir tam tikrų jo nuostatų laikinojo taikymo (OL L 352, 2002 12 30, p. 1).


title: Komisijos Įgyvendinimo Reglamentas (ES) 2019/2171 2019 m. gruodžio 17 d. kuriuo inicijuojamas tyrimas dėl galimo antidempingo priemonių, nustatytų Įgyvendinimo reglamentu (ES) 2019/1267 importuojamiems Kinijos Liaudies Respublikos kilmės volframo elektrodams, vengimo importuojant iš Indijos, Laoso ir Tailando siunčiamus volframo elektrodus, deklaruojamus arba nedeklaruojamus kaip Indijos, Laoso ir Tailando kilmės, ir nustatomas reikalavimas tokius importuojamus produktus registruoti

text:
19.12.2019

                  LT

                  Europos Sąjungos oficialusis leidinys

                  L 329/86

         KOMISIJOS ĮGYVENDINIMO REGLAMENTAS (ES) 2019/2171
         2019 m. gruodžio 17 d.
         kuriuo inicijuojamas tyrimas dėl galimo antidempingo priemonių, nustatytų Įgyvendinimo reglamentu (ES) 2019/1267 importuojamiems Kinijos Liaudies Respublikos kilmės volframo elektrodams, vengimo importuojant iš Indijos, Laoso ir Tailando siunčiamus volframo elektrodus, deklaruojamus arba nedeklaruojamus kaip Indijos, Laoso ir Tailando kilmės, ir nustatomas reikalavimas tokius importuojamus produktus registruoti
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (1) (toliau – pagrindinis reglamentas), ypač į jo 13 straipsnio 3 dalį ir 14 straipsnio 5 dalį,
         informavusi valstybes nares,
         kadangi:
         A.   EX OFFICIO TYRIMAS

                     (1)

                     Europos Komisija (toliau – Komisija) savo iniciatyva, vadovaudamasi pagrindinio reglamento 13 straipsnio 3 dalimi ir 14 straipsnio 5 dalimi, nusprendė ištirti galimą antidempingo priemonių, nustatytų importuojamiems Kinijos Liaudies Respublikos kilmės volframo elektrodams, vengimą ir nustatyti reikalavimą tokius importuojamus produktus registruoti.

               B.   PRODUKTAS

                     (2)

                     Su galimu priemonių vengimu susijęs produktas – Kinijos Liaudies Respublikos kilmės volframo suvirinimo elektrodai, įskaitant suvirinimo elektrodams skirtas volframo juostas ir strypus, kurių sudėtyje esantis volframas sudaro ne mažiau kaip 94 % masės, išskyrus pagamintus paprasto sukepinimo būdu, išilgai supjaustytus arba nesupjaustytus, kurių KN kodai Komisijos įgyvendinimo reglamento (ES) 2019/1267 (2) įsigaliojimo metu buvo ex 8101 99 10 ir ex 8515 90 80 (TARIC kodai 8101991010 ir 8515908010) (toliau – nagrinėjamasis produktas). Šiam produktui taikomos šiuo metu galiojančios priemonės.

                     (3)

                     Tiriamasis produktas yra toks pat kaip aprašytasis ankstesnėje konstatuojamojoje dalyje, tačiau siunčiamas iš Indijos, Laoso ir Tailando, deklaruojamas arba nedeklaruojamas kaip Indijos, Laoso ir Tailando kilmės; jo KN kodai šiuo metu yra tokie patys kaip nagrinėjamojo produkto (toliau – tiriamasis produktas).

               C.   GALIOJANČIOS PRIEMONĖS

                     (4)

                     Šiuo metu galiojančios priemonės, kurių, kaip įtariama, vengiama, yra antidempingo priemonės, nustatytos Įgyvendinimo reglamentu (ES) 2019/1267 (toliau – galiojančios priemonės).

               D.   PAGRINDAS

                     (5)

                     Komisija turi pakankamai įrodymų, kad Kinijos Liaudies Respublikos kilmės importuojamam nagrinėjamajam produktui galiojančių antidempingo priemonių vengiama importuojant tiriamąjį produktą.

                     (6)

                     Toliau pateikiami Komisijos turimi įrodymai.

                     (7)

                     Valstybių narių Komisijai pagal pagrindinio reglamento 14 straipsnio 6 dalį pateikti duomenys apie prekybą importuojamu tiriamuoju produktu, kuriam taikomos priemonės, preliminariai rodo, kad nustačius priemones nagrinėjamajam produktui labai pasikeitė su eksportu iš Kinijos Liaudies Respublikos, Indijos, Laoso ir Tailando į Sąjungą susijusios prekybos pobūdis. Nėra jokios kitos pagrįstos priežasties arba pateisinančios ekonominės aplinkybės, išskyrus muito nustatymą, kuria būtų galima paaiškinti tokį pasikeitimą.

                     (8)

                     Panašu, kad prekybos pobūdis pasikeitė dėl to, kad Kinijos Liaudies Respublikos kilmės nagrinėjamasis produktas į Sąjungą siunčiamas per Indiją, Laosą ir Tailandą. Komisija turi pakankamai įrodymų, kad šiose šalyse nėra volframo elektrodų gamyklų.

                     (9)

                     Be to, Komisija turi pakankamai įrodymų, leidžiančių nustatyti, kad nagrinėjamajam produktui galiojančių antidempingo priemonių taisomasis poveikis mažinamas ir kiekio, ir kainos požiūriu. Panašu, kad vietoje nagrinėjamojo produkto importuojamas didelis tiriamojo produkto kiekis. Be to, yra pakankamai įrodymų, kad tiriamasis produktas importuojamas mažesne kaina, palyginti su nežalinga kaina, nustatyta atlikus tyrimą, po kurio buvo nustatytos galiojančios priemonės.

                     (10)

                     Galiausiai Komisija gavo pakankamai įrodymų, leidžiančių daryti išvadą, kad vykdomas tiriamojo produkto kainų dempingas, palyginti su anksčiau nagrinėjamajam produktui nustatyta normaliąja verte.

                     (11)

                     Jeigu be pirmiau minėtų priemonių vengimo veiksmų, susijusių su siuntimu per Indiją, Laosą ir Tailandą, atliekant tyrimą bus nustatyti kiti vengimo veiksmai, kuriems taikomas pagrindinio reglamento 13 straipsnis, šie veiksmai taip pat gali būti tyrimo objektas.

               E.   PROCEDŪRA

                     (12)

                     Atsižvelgdama į tai, kas išdėstyta pirmiau, Komisija priėjo prie išvados, jog esama pakankamai įrodymų tyrimo inicijavimui pagal pagrindinio reglamento 13 straipsnio 3 dalį pagrįsti ir nustatyti reikalavimą importuojamą tiriamąjį produktą registruoti pagal pagrindinio reglamento 14 straipsnio 5 dalį.

                     (13)

                     Kad būtų gauta informacija, reikalinga šiam tyrimui, visos suinteresuotosios šalys turėtų nedelsdamos, bet ne vėliau kaip per šio reglamento 3 straipsnio 2 dalyje nustatytą terminą, kreiptis į Komisiją. Šio reglamento 3 straipsnio 2 dalyje nustatytas terminas taikomas visoms suinteresuotosioms šalims. Prireikus taip pat gali būti prašoma, kad informacijos pateiktų Sąjungos pramonė.

                     (14)

                     Apie tyrimo inicijavimą bus pranešta Indijos, Laoso, Tailando ir Kinijos Liaudies Respublikos valdžios institucijoms.

               a)   Informacijos rinkimas ir suinteresuotųjų šalių išklausymas

                     (15)

                     Visos suinteresuotosios šalys, įskaitant Sąjungos pramonę, importuotojus ir visas atitinkamas asociacijas, raginamos iki šio reglamento 3 straipsnio 2 dalyje nurodyto termino raštu pareikšti savo nuomonę ir pateikti patvirtinamuosius dokumentus. Be to, Komisija gali išklausyti suinteresuotąsias šalis, jei jos raštu pateikia prašymą, kuriame nurodo svarbias priežastis, dėl kurių jas reikėtų išklausyti.

               b)   Atleidimas nuo reikalavimo registruoti importuojamus produktus arba nuo priemonių ir klausimynai

                     (16)

                     Remiantis pagrindinio reglamento 13 straipsnio 4 dalimi, importuojamam tiriamajam produktui gali būti netaikomas registracijos reikalavimas arba priemonės, jeigu importas nelaikomas vengimu.

                     (17)

                     Kadangi priemonių galimai vengiama ne Sąjungoje, atleidimas pagal pagrindinio reglamento 13 straipsnio 4 dalį gali būti suteikiamas tiems Indijos, Laoso ir Tailando tiriamojo produkto gamintojams, kurie gali įrodyti neužsiimantys vengimo praktika, kaip apibrėžta pagrindinio reglamento 13 straipsnio 1 ir 2 dalyse. Gamintojai, pageidaujantys, kad jiems būtų suteiktas atleidimas, turėtų pranešti apie save per šio reglamento 3 straipsnio 1 dalyje nustatytą terminą. Klausimynas, kuris turi būti pateiktas per šio reglamento 3 straipsnio 2 dalyje nustatytą terminą, pateikiamas suinteresuotosioms šalims susipažinti skirtoje byloje ir Prekybos GD svetainėje http://trade.ec.europa.eu/tdi/case_details.cfm?id=2427.

               F.   REGISTRACIJA

                     (18)

                     Remiantis pagrindinio reglamento 14 straipsnio 5 dalimi, importuojamam tiriamajam produktui taikomas registracijos reikalavimas siekiant užtikrinti, kad nuo tokio importuojamo produkto registracijos dienos galėtų būti taikomi reikiamo dydžio antidempingo muitai, jeigu atlikus tyrimą būtų nustatytas vengimas.

               G.   TERMINAI

                     (19)

                     Tinkamo administravimo tikslais reikėtų nustatyti terminus, iki kurių:

                                 —

                                 suinteresuotosios šalys galėtų pranešti apie save Komisijai, pareikšti raštu savo nuomonę ir pateikti kitą informaciją, į kurią reikėtų atsižvelgti atliekant tyrimą;

                                 —

                                 Indijos, Laoso ir Tailando gamintojai galėtų prašyti juos atleisti nuo importo registracijos arba nuo priemonių;

                                 —

                                 suinteresuotosios šalys galėtų raštu pateikti prašymą Komisijai jas išklausyti.

                     (20)

                     Atkreipiamas dėmesys į tai, kad pagrindiniame reglamente išdėstytų procesinių teisių įgyvendinimas priklauso nuo to, ar per šio reglamento 3 straipsnyje nustatytą terminą šalys pranešė apie save.

               H.   NEBENDRADARBIAVIMAS

                     (21)

                     Jei suinteresuotoji šalis atsisako leisti susipažinti su būtina informacija, jos nepateikia per nustatytą terminą arba akivaizdžiai trukdo tyrimui, pagal pagrindinio reglamento 18 straipsnį išvados (teigiamos arba neigiamos) gali būti daromos remiantis turimais faktais.

                     (22)

                     Nustačius, kad suinteresuotoji šalis pateikė melagingą ar klaidinančią informaciją, į ją neatsižvelgiama ir pagal pagrindinio reglamento 18 straipsnį gali būti remiamasi turimais faktais.

                     (23)

                     Jei suinteresuotoji šalis nebendradarbiauja arba bendradarbiauja tik iš dalies ir todėl išvados grindžiamos turimais faktais pagal pagrindinio reglamento 18 straipsnį, rezultatas gali būti mažiau palankus suinteresuotajai šaliai nei bendradarbiavimo atveju.

               I.   TYRIMO TVARKARAŠTIS

                     (24)

                     Laikantis pagrindinio reglamento 13 straipsnio 3 dalies, tyrimas bus baigtas per devynis mėnesius nuo šio reglamento įsigaliojimo dienos.

               J.   ASMENS DUOMENŲ TVARKYMAS

                     (25)

                     Pažymima, kad visi per šį tyrimą surinkti asmens duomenys bus naudojami laikantis Europos Parlamento ir Tarybos reglamento (ES) 2018/1725 (3).

               K.   BYLAS NAGRINĖJANTIS PAREIGŪNAS

                     (27)

                     Suinteresuotosios šalys gali prašyti, kad nagrinėjant bylą dalyvautų prekybos bylas nagrinėjantis pareigūnas. Bylas nagrinėjantis pareigūnas tikrina prašymus susipažinti su byla, ginčus dėl dokumentų konfidencialumo, prašymus pratęsti terminą ir visus kitus prašymus, susijusius su suinteresuotųjų šalių ir trečiųjų šalių teisėmis į gynybą, kurie gali būti pateikti tyrimo metu.

                     (28)

                     Bylas nagrinėjantis pareigūnas gali surengti klausymą ir veikti kaip suinteresuotosios (-ųjų) šalies (-ių) ir Komisijos tarnybų tarpininkas, kad būtų visapusiškai užtikrintos suinteresuotųjų šalių teisės į gynybą. Prašymai išklausyti dalyvaujant bylas nagrinėjančiam pareigūnui turėtų būti teikiami raštu, o juose nurodomos prašymo priežastys. Bylas nagrinėjantis pareigūnas išnagrinės prašymo priežastis. Šie klausymai turėtų vykti tik tuo atveju, jei klausimai per tinkamą laiką nebuvo išspręsti su Komisijos tarnybomis.

                     (29)

                     Visi prašymai turi būti pateikti tinkamu laiku, kad nebūtų sutrukdyta sklandžiai vykdyti tyrimus. Todėl prašyti, kad nagrinėjant bylą dalyvautų bylas nagrinėjantis pareigūnas, suinteresuotosios šalys turėtų kuo greičiau po tokio įvykio, dėl kurio toks dalyvavimas yra pagrįstas. Iš esmės 5.7 skirsnyje nustatytas prašymų išklausyti dalyvaujant Komisijos tarnyboms tvarkaraštis taikomas mutatis mutandis prašymams išklausyti dalyvaujant bylas nagrinėjančiam pareigūnui. Jeigu prašymai išklausyti pateikiami nesilaikant atitinkamų tvarkaraščių, bylas nagrinėjantis pareigūnas taip pat išnagrinės tokių pavėluotai pateiktų prašymų priežastis, iškeltų klausimų pobūdį ir šių klausimų poveikį teisėms į gynybą, tinkamai atsižvelgdamas į poreikį užtikrinti gerą administravimą ir laiku baigti tyrimą.

                     (30)

                     Daugiau informacijos ir kontaktinius duomenis suinteresuotosios šalys gali rasti bylas nagrinėjančio pareigūno tinklalapiuose Prekybos GD svetainėje http://ec.europa.eu/trade/trade-policy-and-you/contacts/hearing-officer/.

               PRIĖMĖ ŠĮ REGLAMENTĄ:

            1 straipsnis
            Pagal Reglamento (ES) 2016/1036 13 straipsnio 3 dalį inicijuojamas tyrimas siekiant nustatyti, ar į Sąjungą importuojant volframo suvirinimo elektrodus, įskaitant suvirinimo elektrodams skirtas volframo juostas ir strypus, kurių sudėtyje esantis volframas sudaro ne mažiau kaip 94 % masės, išskyrus pagamintus paprasto sukepinimo būdu, išilgai supjaustytus arba nesupjaustytus, kurių KN kodai šiuo metu yra ex 8101 99 10 ir ex 8515 90 80 (TARIC kodai 8101991011, 8101991012, 8101991013 ir 8515908011, 8515908012 ir 8515908013), siunčiamus iš Indijos, Laoso ir Tailando, deklaruojamus arba nedeklaruojamus kaip Indijos, Laoso, ir Tailando kilmės, vengiama Įgyvendinimo reglamentu (ES) 2019/1267 nustatytų priemonių.

            2 straipsnis

               1.   Vadovaudamosi Reglamento (ES) 2016/1036 13 straipsnio 3 dalimi ir 14 straipsnio 5 dalimi valstybių narių muitinės imasi reikiamų veiksmų, kad būtų registruojami šio reglamento 1 straipsnyje nurodyti į Sąjungą importuojami produktai.

               2.   Registracija baigiama po devynių mėnesių nuo šio reglamento įsigaliojimo dienos.

               3.   Komisija gali nurodyti muitinėms neberegistruoti į Sąjungą importuojamų produktų, kuriuos pagamino eksportuotojai ir (arba) gamintojai, pateikę prašymą atleisti juos nuo registracijos reikalavimo ir, kaip nustatyta, atitinkantys atleidimo sąlygas.

            3 straipsnis

               1.   Suinteresuotosios šalys privalo pranešti apie save Komisijai per 15 dienų nuo šio reglamento įsigaliojimo dienos.

               2.   Jei suinteresuotosios šalys nori, kad tyrimo metu būtų atsižvelgta į jų pastabas, jos privalo raštu pareikšti savo nuomonę ir pateikti klausimyno atsakymus, jei prašoma atleisti nuo importo registracijos arba nuo priemonių, arba kitą informaciją per 37 dienas nuo šio reglamento paskelbimo Europos Sąjungos oficialiajame leidinyje dienos, jeigu nenurodyta kitaip.

               3.   Per tą patį 37 dienų terminą suinteresuotosios šalys taip pat gali prašyti, kad Komisija jas išklausytų.

               4.   Prekybos apsaugos tyrimams atlikti Komisijai pateikiama informacija neturi būti saugoma autorių teisių. Prieš pateikdamos Komisijai informaciją ir (arba) duomenis, kurių autorių teisės priklauso trečiajai šaliai, suinteresuotosios šalys turi paprašyti autorių teisių subjekto specialaus leidimo, kuriuo būtų aiškiai leidžiama: a) Komisijai naudoti informaciją ir duomenis atliekant šį prekybos apsaugos tyrimą ir b) pateikti informaciją ir (arba) duomenis šio tyrimo suinteresuotosioms šalims taip, kad jos galėtų pasinaudoti savo teise į gynybą.

               5.   Visa laikyti konfidencialia prašoma rašytinė informacija, įskaitant šiame reglamente prašomą informaciją, užpildytus klausimynus ir suinteresuotųjų šalių susirašinėjimą, ženklinama „riboto naudojimo“ (4) grifu. Šiam tyrimui informaciją teikiančių šalių prašoma nurodyti priežastis, dėl kurių prašoma informaciją laikyti konfidencialia.

               6.   Suinteresuotosios šalys, teikiančios „riboto naudojimo“ informaciją, pagal Reglamento (ES) 2016/1036 19 straipsnio 2 dalį privalo kartu pateikti nekonfidencialią tokios informacijos santrauką, paženklintą grifu „suinteresuotosioms šalims susipažinti“. Santrauka turėtų būti pakankamai išsami, kad būtų galima tinkamai suprasti konfidencialios informacijos esmę.

               7.   Jei konfidencialią informaciją teikianti šalis nenurodo tinkamos prašymo laikyti informaciją konfidencialia priežasties arba nepateikia reikiamos formos ir kokybės nekonfidencialios tokios informacijos santraukos, Komisija į tokią informaciją gali neatsižvelgti, nebent remiantis atitinkamais šaltiniais įrodoma, kad ši informacija yra teisinga.

               8.   Visą informaciją ir prašymus, įskaitant nuskenuotus įgaliojimus ir sertifikatus, suinteresuotosios šalys raginamos teikti per TRON.tdi (https://webgate.ec.europa.eu/tron/TDI).
               Kad galėtų naudotis TRON.tdi, suinteresuotosios šalys turi turėti „ES Login“ paskyrą. Išsamios instrukcijos, kaip registruotis ir naudoti TRON.tdi, pateikiamos adresu https://webgate.ec.europa.eu/tron/resources/documents/gettingStarted.pdf.
               Naudodamos TRON.tdi arba e. paštą suinteresuotosios šalys sutinka su elektroninio informacijos teikimo taisyklėmis, nustatytomis dokumente „Susirašinėjimas su Europos Komisija nagrinėjant prekybos apsaugos bylas“, paskelbtame Prekybos generalinio direktorato svetainėje http://trade.ec.europa.eu/doclib/docs/2011/june/tradoc_148003.pdf.
               Suinteresuotosios šalys turi nurodyti savo pavadinimą, adresą, telefono numerį ir galiojantį e. pašto adresą, be to, jos turėtų užtikrinti, jog nurodytas e. pašto adresas būtų oficialios darbinės dėžutės, kuri kasdien tikrinama. Kai bus pateikti kontaktiniai duomenys, Komisija bendraus su suinteresuotosiomis šalimis tik e. paštu, nebent šios aiškiai nurodytų pageidaujančios visus dokumentus iš Komisijos gauti kitomis ryšio priemonėmis arba dokumentus dėl jų pobūdžio tektų siųsti registruotu paštu. Išsamesnių taisyklių ir informacijos dėl susirašinėjimo su Komisija, įskaitant informacijos teikimo e. paštu principus, suinteresuotosios šalys gali rasti minėtose susirašinėjimo su suinteresuotosiomis šalimis gairėse.
               Komisijos adresas susirašinėjimui:

                           European Commission

                           Directorate-General for Trade

                           Directorate H

                           Office: CHAR 04/039

                           1049 Brussels

                           BELGIJA

                     TRON.tdi svetainė: https://webgate.ec.europa.eu/tron/tdi
               E. paštas TRADE-R710@ec.europa.eu

            4 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. gruodžio 17 d.

                  Komisijos vardu

                  Pirmininkė

               Ursula VON DER LEYEN

            (1)  OL L 176, 2016 6 30, p. 21.

            (2)  2019 m. liepos 26 d. Komisijos įgyvendinimo reglamentas (ES) 2019/1267, kuriuo, pagal Reglamento (ES) 2016/1036 11 straipsnio 2 dalį atlikus priemonių galiojimo termino peržiūrą, importuojamiems Kinijos Liaudies Respublikos kilmės volframo elektrodams nustatomas galutinis antidempingo muitas (OL L 200, 2019 7 29, p. 4).

            (3)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).

            (4)  „Riboto naudojimo“ dokumentas yra konfidencialus dokumentas pagal pagrindinio reglamento 19 straipsnį ir PPO susitarimo dėl GATT 1994 VI straipsnio įgyvendinimo (Antidempingo susitarimo) 6 straipsnį. Toks dokumentas taip pat saugomas pagal Europos Parlamento ir Tarybos reglamento (EB) Nr. 1049/2001 (OL L 145, 2001 5 31, p. 43) 4 straipsnį.


title: 2018 m. lapkričio 8 d. Komisijos įgyvendinimo reglamentas (ES) 2018/1685 dėl naujo regioninio suskirstymo laiko eilučių perdavimo pagal Reglamentą (EB) Nr. 1059/2003 vienodų sąlygų

text:
9.11.2018

                  LT

                  Europos Sąjungos oficialusis leidinys

                  L 279/33

         KOMISIJOS ĮGYVENDINIMO REGLAMENTAS (ES) 2018/1685
         2018 m. lapkričio 8 d.
         dėl naujo regioninio suskirstymo laiko eilučių perdavimo pagal Reglamentą (EB) Nr. 1059/2003 vienodų sąlygų
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2003 m. gegužės 26 d. Europos Parlamento ir Tarybos reglamentą (EB) Nr. 1059/2003 dėl bendro teritorinių statistinių vienetų klasifikatoriaus (NUTS) nustatymo (1), ypač į jo 5 straipsnio 5 dalį,
         kadangi:

                     (1)

                     siekiant sudaryti galimybę Sąjungoje rinkti, rengti ir skleisti suderintą regioninę statistiką, Reglamentu (EB) Nr. 1059/2003 nustatyta teisinė regionų klasifikavimo sistema;

                     (2)

                     Reglamentu (ES) 2016/2066 (2) Komisija iš dalies pakeitė bendrą teritorinių statistinių vienetų klasifikatorių (NUTS) ir pakeitimai įsigaliojo 2018 m. sausio 1 d.;

                     (3)

                     šiame reglamente nustatytos priemonės atitinka Europos statistikos sistemos komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Valstybės narės perduoda Komisijai naujo regioninio suskirstymo laiko eilutes pagal priedą.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. lapkričio 8 d.

                  Komisijos vardu

                  Pirmininkas

               Jean-Claude JUNCKER

            (1)  OL L 154, 2003 6 21, p. 1, su paskutiniais pakeitimais, padarytais Reglamentu (ES) 2017/2391 (OL L 350, 2017 12 29, p. 1).

            (2)  2016 m. lapkričio 21 d. Komisijos reglamentas (ES) 2016/2066, kuriuo iš dalies keičiami Europos Parlamento ir Tarybos reglamento (EB) Nr. 1059/2003 dėl bendro teritorinių statistinių vienetų klasifikatoriaus (NUTS) nustatymo priedai (OL L 322, 2016 11 29, p. 1).

            PRIEDAS

               Metai, nuo kurių reikalaujama teikti duomenis (pagal statistikos sritį)

                        Sritis

                        NUTS 2 lygis

                        NUTS 3 lygis

                        Žemės ūkis

                        2013 m.

                        Demografinė padėtis: gyventojai, gyvi gimę kūdikiai, mirtys

                        1990 m. (1)

                        1990 m. (1)

                        Darbo rinka: užimtumas, nedarbas

                        2013 m.

                        2013 m. (2)

                        Švietimas

                        2013 m.

                        Aplinka: atliekų apdorojimo įrenginiai

                        2014 m.

                        Sveikata: mirčių priežastys

                        1997 m. (3)

                        Sveikata: infrastruktūra

                        1996 m. (2)

                        Sveikata: pacientai

                        2003 m. (2)

                        Informacinė visuomenė

                        2013 m. (2)

                        Regioninės ekonominės sąskaitos: namų ūkių sąskaitos

                        2000 m.

                        Regioninės ekonominės sąskaitos: regioninės sąskaitos

                        2000 m.

                        2000 m.

                        Mokslas ir technologijos: MTTP išlaidos ir darbuotojai

                        2015 m.

                        Turizmas

                        2015 m.

               (1)  Ataskaitinių 1990–2012 m. duomenų perduoti neprivaloma.

               (2)  Perduoti neprivaloma.

               (3)  Ataskaitinių 1997–2011 m. duomenų perduoti neprivaloma.


title: 2018 m. lapkričio 8 d. Komisijos įgyvendinimo reglamentas (ES) 2018/1686 dėl dvidešimt septintojo dalinio kvietimo dalyvauti konkurse, paskelbtame Įgyvendinimo reglamentu (ES) 2016/2080, mažiausios nugriebto pieno miltelių pardavimo kainos nustatymo

text:
9.11.2018

                  LT

                  Europos Sąjungos oficialusis leidinys

                  L 279/35

         KOMISIJOS ĮGYVENDINIMO REGLAMENTAS (ES) 2018/1686
         2018 m. lapkričio 8 d.
         dėl dvidešimt septintojo dalinio kvietimo dalyvauti konkurse, paskelbtame Įgyvendinimo reglamentu (ES) 2016/2080, mažiausios nugriebto pieno miltelių pardavimo kainos nustatymo
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1),
         atsižvelgdama į 2016 m. gegužės 18 d. Komisijos įgyvendinimo reglamentą (ES) 2016/1240, kuriuo nustatomos Europos Parlamento ir Tarybos reglamento (ES) Nr. 1308/2013 nuostatų dėl valstybės intervencijos ir paramos privačiajam sandėliavimui taikymo taisyklės (2), ypač į jo 32 straipsnį,
         kadangi:

                     (1)

                     Komisijos įgyvendinimo reglamentu (ES) 2016/2080 (3) pradedamas nugriebto pieno miltelių pardavimas konkurso tvarka;

                     (2)

                     atsižvelgiant į dvidešimt septintojo dalinio kvietimo dalyvauti konkurse paraiškas, reikėtų nustatyti mažiausią pardavimo kainą;

                     (3)

                     šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Dvidešimt septintojo dalinio kvietimo dalyvauti nugriebto pieno miltelių pardavimo konkurse, paskelbtame Įgyvendinimo reglamentu (ES) 2016/2080, kurio paraiškų teikimo laikotarpis baigėsi 2018 m. lapkričio 6 d., mažiausia pardavimo kaina yra 125,10 EUR už 100 kg.

            2 straipsnis
            Šis reglamentas įsigalioja jo paskelbimo Europos Sąjungos oficialiajame leidinyje dieną.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. lapkričio 8 d.

                  Komisijos vardu

                  Pirmininko pavedimu

               Jerzy PLEWA

                  Generalinis direktorius

                  Žemės ūkio ir kaimo plėtros generalinis direktoratas

            (1)  OL L 347, 2013 12 20, p. 671.

            (2)  OL L 206, 2016 7 30, p. 71.

            (3)  2016 m. lapkričio 25 d. Komisijos įgyvendinimo reglamentas (ES) 2016/2080, kuriuo pradedamas nugriebto pieno miltelių pardavimas konkurso tvarka (OL L 321, 2016 11 29, p. 45).


title: 2018 m. lapkričio 12 d. Komisijos įgyvendinimo reglamentas (ES) 2018/1721, kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas [„Gailtaler Speck“ (SGN)]

text:
15.11.2018

                  LT

                  Europos Sąjungos oficialusis leidinys

                  L 287/1

         KOMISIJOS ĮGYVENDINIMO REGLAMENTAS (ES) 2018/1721
         2018 m. lapkričio 12 d.
         kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas [„Gailtaler Speck“ (SGN)]
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
         kadangi:

                     (1)

                     remdamasi Reglamento (ES) Nr. 1151/2012 53 straipsnio 1 dalies pirma pastraipa, Komisija išnagrinėjo Austrijos pateiktą saugomos geografinės nuorodos „Gailtaler Speck“, kuri įregistruota Komisijos reglamentu (EB) Nr. 1241/2002 (2), specifikacijos pakeitimo paraišką;

                     (2)

                     remiantis Reglamento (ES) Nr. 1151/2012 53 straipsnio 2 dalies nuostatomis, šis pakeitimas yra reikšmingas, todėl pakeitimo paraišką Komisija paskelbė Europos Sąjungos oficialiajame leidinyje (3), kaip reikalaujama minėto reglamento 50 straipsnio 2 dalies a punkte;

                     (3)

                     prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl šis specifikacijos pakeitimas turi būti patvirtintas,

               PRIĖMĖ ŠĮ REGLAMENTĄ:

            1 straipsnis

               Europos Sąjungos oficialiajame leidinyje paskelbtas pavadinimo „Gailtaler Speck“ (SGN) specifikacijos pakeitimas patvirtinamas.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. lapkričio 12 d.

                  Komisijos vardu

                  Pirmininko pavedimu

               Phil HOGAN

                  Komisijos narys

            (1)  OL L 343, 2012 12 14, p. 1.

            (2)  2002 m. liepos 10 d. Komisijos reglamentas (EB) Nr. 1241/2002, papildantis Reglamento (EB) Nr. 2400/96 dėl tam tikrų pavadinimų įtraukimo į Tarybos reglamente (EEB) Nr. 2081/92 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos numatytą „Saugomų kilmės vietos nuorodų ir saugomų geografinių nuorodų registrą“ priedą (Gailtaler Speck, Morbier, Queso Palmero arba Queso de la Palma, Thrapsano extra virgin olive oil, Turrón de Agramunt arba Torró d'Agramunt) (OL L 181, 2002 7 11, p. 4).

            (3)  OL C 195, 2018 6 7, p. 47.


title: 2018 m. gruodžio 6 d. Komisijos įgyvendinimo reglamentas (ES) 2018/1963, kuriuo pagal Europos Parlamento ir Tarybos reglamento (ES) Nr. 1308/2013 99 straipsnį suteikiama apsauga pavadinimui „Monzinger Niederberg“ (SKVN)

text:
13.12.2018

                  LT

                  Europos Sąjungos oficialusis leidinys

                  L 316/1

         KOMISIJOS ĮGYVENDINIMO REGLAMENTAS (ES) 2018/1963
         2018 m. gruodžio 6 d.
         kuriuo pagal Europos Parlamento ir Tarybos reglamento (ES) Nr. 1308/2013 99 straipsnį suteikiama apsauga pavadinimui „Monzinger Niederberg“ (SKVN)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 99 straipsnį,
         kadangi:

                     (1)

                     pagal Reglamento (ES) Nr. 1308/2013 97 straipsnio 2 ir 3 dalis Komisija išnagrinėjo Vokietijos paraišką įregistruoti pavadinimą „Monzinger Niederberg“ ir ją paskelbė Europos Sąjungos oficialiajame leidinyje (2);

                     (2)

                     prieštaravimo pareiškimų pagal Reglamento (ES) Nr. 1308/2013 98 straipsnį Komisija negavo;

                     (3)

                     remiantis Reglamento (ES) Nr. 1308/2013 99 straipsniu, pavadinimas „Monzinger Niederberg“ turėtų būti saugomas ir įtrauktas į to reglamento 104 straipsnyje nurodytą registrą;

                     (4)

                     šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Pavadinimui „Monzinger Niederberg“ (SKVN) suteikiama apsauga.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. gruodžio 6 d.

                  Komisijos vardu

                  Pirmininko pavedimu

               Phil HOGAN

                  Komisijos narys

            (1)  OL L 347, 2013 12 20, p. 671.

            (2)  OL C 302, 2018 8 28, p. 6.


title: 2018 m. gruodžio 12 d. Komisijos įgyvendinimo reglamentas (ES) 2018/1968, kuriuo leidžiama naudoti 2019 m. tarifinę kvotą, taikomą tam tikroms į Sąjungą importuojamoms iš perdirbtų žemės ūkio produktų, nurodytų Europos Parlamento ir Tarybos reglamente (ES) Nr. 510/2014, pagamintoms Norvegijos kilmės prekėms

text:
13.12.2018

                  LT

                  Europos Sąjungos oficialusis leidinys

                  L 316/9

         KOMISIJOS ĮGYVENDINIMO REGLAMENTAS (ES) 2018/1968
         2018 m. gruodžio 12 d.
         kuriuo leidžiama naudoti 2019 m. tarifinę kvotą, taikomą tam tikroms į Sąjungą importuojamoms iš perdirbtų žemės ūkio produktų, nurodytų Europos Parlamento ir Tarybos reglamente (ES) Nr. 510/2014, pagamintoms Norvegijos kilmės prekėms
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2014 m. balandžio 16 d. Europos Parlamento ir Tarybos reglamentą (ES) Nr. 510/2014, kuriuo nustatoma prekybos tvarka, taikoma tam tikroms prekėms, gaunamoms perdirbant žemės ūkio produktus, ir panaikinami Tarybos reglamentai (EB) Nr. 1216/2009 ir (EB) Nr. 614/2009 (1), ypač į jo 16 straipsnio 1 dalies a punktą,
         atsižvelgdama į 2004 m. spalio 25 d. Tarybos sprendimą 2004/859/EB dėl Europos bendrijos ir Norvegijos Karalystės susitarimo pasikeičiant laiškais dėl Europos ekonominės bendrijos ir Norvegijos Karalystės dvišalio laisvosios prekybos susitarimo 2 protokolo sudarymo (2), ypač į jo 3 straipsnį,
         kadangi:

                     (1)

                     1973 m. gegužės 14 d. Europos ekonominės bendrijos ir Norvegijos Karalystės susitarimo (3) (toliau – Europos ekonominės bendrijos ir Norvegijos Karalystės dvišalis laisvosios prekybos susitarimas) 2 protokole ir Europos ekonominės erdvės susitarimo (4) (toliau – EEE susitarimas) 3 protokole nustatyta prekybos tvarka, kurią susitariančiosios šalys taiko tam tikriems žemės ūkio ir perdirbtiems žemės ūkio produktams;

                     (2)

                     EEE susitarimo 3 protokole nustatyta nulinė muito norma, taikoma vandenims, į kuriuos pridėta cukraus ar kitų saldiklių arba aromatinių medžiagų ir kurių KN kodas yra 2202 10 00, ir kitiems nealkoholiniams gėrimams, kurių sudėtyje nėra produktų, priskiriamų 0401–0404 pozicijoms, arba riebalų, gautų iš produktų, priskiriamų 0401–0404 pozicijoms, ir kurių KN kodai yra 2202 91 00 ir 2202 99;

                     (3)

                     Europos bendrijos ir Norvegijos Karalystės susitarimu pasikeičiant laiškais dėl Europos ekonominės bendrijos ir Norvegijos Karalystės dvišalio laisvosios prekybos susitarimo 2 protokolo (5) (toliau – Susitarimas pasikeičiant laiškais) Norvegijos atžvilgiu Sąjungos nulinės muito normos taikymas minėtiems vandenims ir tiems kitiems gėrimams buvo sustabdytas neribotam laikui. Pagal Susitarimą pasikeičiant laiškais Norvegijos kilmės prekes, kurių KN kodai yra 2202 10 00, ex 2202 91 00 ir ex 2202 99, importuoti be muito leidžiama tik neviršijant neapmuitinamos kvotos. Už skirtą kvotą viršijantį importą turi būti mokamas muitas;

                     (4)

                     Komisijos įgyvendinimo reglamentu (ES) 2017/2310 (6) leista naudoti 2018 m. tarifinę kvotą, taikomą į Sąjungą importuojamoms Norvegijos kilmės prekėms, kurių KN kodai yra 2202 10 00, ex 2202 91 00 ir ex 2202 99;

                     (5)

                     Susitarime pasikeičiant laiškais reikalaujama, kad, jeigu pirmiau minėta tarifinė kvota išnaudojama iki 2018 m. spalio 31 d., nuo kitų metų sausio 1 d. taikoma tarifinė kvota turi būti padidinta 10 %. Remiantis duomenimis, surinktais iš muitinės duomenų bazės „Quota 2“ (tarifinių kvotų valdymas pagal Komisijos įgyvendinimo reglamentą (ES) 2015/2447 (7)), 2018 m. metinė tam tikrų vandenų ir gėrimų kvota, kurią buvo leista naudoti Įgyvendinimo reglamentu (ES) 2017/2310, buvo išnaudota 2018 m. rugsėjo 17 d.;

                     (6)

                     todėl 2019 m. sausio 1 d.–gruodžio 31 d. reikėtų leisti naudoti didesnę tarifinę kvotą minėtiems vandenims ir gėrimams. 2018 m. metinė kvota, kurią naudoti leista Įgyvendinimo reglamentu (ES) 2017/2310, buvo 19,033 mln. litrų. Taigi, 2019 m. kvota, kurią bus leista naudoti, turėtų būti 10 % didesnė ir siekti 20,936 mln. litrų;

                     (7)

                     šiuo reglamentu leidžiamos naudoti tarifinės kvotos turėtų būti valdomos pagal atitinkamas Įgyvendinimo reglamente (ES) 2015/2447 nustatytas taisykles;

                     (8)

                     šiame reglamente nustatytos priemonės atitinka Horizontaliųjų klausimų dėl prekybos perdirbtais žemės ūkio produktais, neišvardytais I priede, komiteto nuomonę,

               PRIĖMĖ ŠĮ REGLAMENTĄ:

            1 straipsnis

               1.   Priede nustatytą neapmuitinamą tarifinę kvotą, taikomą jame išvardytoms Norvegijos kilmės prekėms, 2019 m. sausio 1 d.–gruodžio 31 d. leidžiama naudoti tame priede nurodytomis sąlygomis.

               2.   Šio reglamento priede išvardytoms prekėms taikomos 1973 m. gegužės 14 d. Europos ekonominės bendrijos ir Norvegijos Karalystės susitarimo 3 protokole nustatytos kilmės taisyklės.

               3.   Importuojant priede nustatytą kvotą viršijančius kiekius taikomas lengvatinis 0,047 EUR/l muitas.

            2 straipsnis
            1 straipsnio 1 dalyje nurodytą neapmuitinamą tarifinę kvotą administruoja Komisija, vadovaudamasi Įgyvendinimo reglamento (ES) 2015/2447 49–54 straipsniais.

            3 straipsnis
            Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
            Jis taikomas nuo 2019 m. sausio 1 d.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. gruodžio 12 d.

                  Komisijos vardu

                  Pirmininkas

               Jean-Claude JUNCKER

            (1)  OL L 150, 2014 5 20, p. 1.

            (2)  OL L 370, 2004 12 17, p. 70.

            (3)  OL L 171, 1973 6 27, p. 2.

            (4)  OL L 1, 1994 1 3, p. 3.

            (5)  OL L 370, 2004 12 17, p. 72.

            (6)  2017 m. gruodžio 13 d. Komisijos įgyvendinimo reglamentas (ES) 2017/2310, kuriuo leidžiama naudoti 2018 m. tarifinę kvotą, taikomą tam tikroms į Sąjungą importuojamoms iš perdirbtų žemės ūkio produktų, nurodytų Europos Parlamento ir Tarybos reglamente (ES) Nr. 510/2014, pagamintoms Norvegijos kilmės prekėms (OL L 331, 2017 12 14, p. 36).

            (7)  2015 m. lapkričio 24 d. Komisijos įgyvendinimo reglamentas (ES) 2015/2447, kuriuo nustatomos išsamios tam tikrų Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas, nuostatų įgyvendinimo taisyklės (OL L 343, 2015 12 29, p. 558).

            PRIEDAS

               2019 m. neapmuitinama tarifinė kvota, taikoma tam tikroms į Sąjungą importuojamoms Norvegijos kilmės prekėms

                        Eilės nr.

                        KN kodas

                        TARIC kodas

                        Prekių aprašymas

                        Kvotos dydis

                        09.0709

                        2202 10 00

                                    –

                                    Vandenys, įskaitant mineralinius ir gazuotuosius vandenis, į kuriuos pridėta cukraus ar kitų saldiklių arba aromatinių medžiagų

                        20,936 mln. litrų

                        ex 2202 91 00

                        10

                                    –

                                    Nealkoholinis alus, į kurį pridėta cukraus

                        ex 2202 99 11

                        11
                        19

                                    –

                                    Daugiausia iš sojų pagaminti gėrimai, kurių sudėtyje esantis baltymų kiekis ne mažesnis kaip 2,8 % masės ir į kuriuos pridėta cukraus (sacharozės arba invertuotojo cukraus)

                        ex 2202 99 15

                        11
                        19

                                    –

                                    Daugiausia iš sojų pagaminti gėrimai, kurių sudėtyje esantis baltymų kiekis yra mažesnis kaip 2,8 % masės; daugiausia iš 8 skirsniui priskiriamų riešutų, 10 skirsniui priskiriamų javų arba 12 skirsniui priskiriamų sėklų pagaminti gėrimai, į kuriuos pridėta cukraus (sacharozės arba invertuotojo cukraus)

                        ex 2202 99 19

                        11
                        19

                                    –

                                    Kiti nealkoholiniai gėrimai, į kuriuos pridėta cukraus (sacharozės arba invertuotojo cukraus)


title: 2018 m. gruodžio 6 d. Komisijos įgyvendinimo reglamentas (ES) 2018/1964, kuriuo pagal Europos Parlamento ir Tarybos reglamento (ES) Nr. 1308/2013 99 straipsnį suteikiama apsauga pavadinimui „Uhlen Blaufüsser Lay“ / „Uhlen Blaufüßer Lay“ (SKVN)

text:
13.12.2018

                  LT

                  Europos Sąjungos oficialusis leidinys

                  L 316/3

         KOMISIJOS ĮGYVENDINIMO REGLAMENTAS (ES) 2018/1964
         2018 m. gruodžio 6 d.
         kuriuo pagal Europos Parlamento ir Tarybos reglamento (ES) Nr. 1308/2013 99 straipsnį suteikiama apsauga pavadinimui „Uhlen Blaufüsser Lay“ / „Uhlen Blaufüßer Lay“ (SKVN)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 99 straipsnį,
         kadangi:

                     (1)

                     pagal Reglamento (ES) Nr. 1308/2013 97 straipsnio 2 ir 3 dalis Komisija išnagrinėjo Vokietijos paraišką įregistruoti pavadinimą „Uhlen Blaufüsser Lay“ / „Uhlen Blaufüßer Lay“ ir ją paskelbė Europos Sąjungos oficialiajame leidinyje (2);

                     (2)

                     prieštaravimo pareiškimų pagal Reglamento (ES) Nr. 1308/2013 98 straipsnį Komisija negavo;

                     (3)

                     remiantis Reglamento (ES) Nr. 1308/2013 99 straipsniu, pavadinimas „Uhlen Blaufüsser Lay“ / „Uhlen Blaufüßer Lay“ turėtų būti saugomas ir įtrauktas į to reglamento 104 straipsnyje nurodytą registrą;

                     (4)

                     šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Pavadinimui „Uhlen Blaufüsser Lay“ / „Uhlen Blaufüßer Lay“ (SKVN) suteikiama apsauga.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. gruodžio 6 d.

                  Komisijos vardu

                  Pirmininko pavedimu

               Phil HOGAN

                  Komisijos narys

            (1)  OL L 347, 2013 12 20, p. 671.

            (2)  OL C 277, 2018 8 7, p. 3.